KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL U LILL-KUMITAT EKONOMIKU U SOĊJALI EWROPEW dwar il-Ġestjoni tar-Riskju Doganali u s-Sigurtà tal-Katina tal-Provvista /* COM/2012/0793 final */





WERREJ 1........... Introduzzjoni................................................................................................................. 3 2........... Ġestjoni tar-riskju doganali tal-ue u s-sigurtà tal-katina tal-provvista..................... 4 2.1........ Ir-rwol tas-sigurtà doganali............................................................................................. 4 2.2........ Il-Qafas tar-Riskju Doganali tal-UE................................................................................ 4 2.3........ Il-proċess tal-immaniġġar tar-riskji.................................................................................. 5 2.4........ Lakuni fil-metodu kurrenti............................................................................................... 5 2.4.1..... Kwalità tad-dejta u r-rwol tal-operaturi ekonomiċi..................................................... 5 2.4.2..... Il-ktajjen tal-provvista sikuri u l-operaturi ekonomiċi................................................. 6 2.4.3..... Metodoloġiji operattivi................................................................................................. 6 3........... Il-ġestjoni tar-riskju tal-katina tal-provvista – ħarsa ġenerali.................................. 8 3.1........ L-iskala tal-isfida: it-tkabbir fil-kummerċ u l-kumplessità tal-katina tal-provvista............... 8 3.2........ Firxa ta’ riskji u interkonnessjoni doganali ma’ awtoritajiet oħrajn..................................... 9 3.3........ L-isfida għal ġestjoni tar-riskju doganali: approċċ b’livelli differenti................................. 10 4........... Il-ġestjoni tar-riskju doganali tal-UE: il-passi li jmiss.............................................. 12 4.1........ L-iżgurar tal-kwalità, id-disponibbiltà u l-fużjoni tad-dejta dwar il-kummerċ................... 12 4.1.1..... Kwalità tad-dejta ("min qed imexxi xhiex lil min")................................................... 12 4.1.2..... Id-disponibbiltà tad-dejta lill-awtoritajiet doganali kollha kkonċernati.................... 12 4.2........ Kooperazzjoni ma’ operaturi ekonomiċi........................................................................ 13 4.2.1..... Il-programm Operatur Ekonomiku Awtorizzat (AEO) tal-UE................................... 13 4.2.2..... Kooperazzjoni ma’ neġozji leġittimi biex jiġi mmirat it-traffiku illeċitu.................... 13 4.3........ L-indirizzar tad-differenzjali fil-kapaċità tal-ġestjoni tar-riskji.......................................... 13 4.3.1..... Livell tal-Istati Membri............................................................................................... 13 4.3.2..... Livell tal-UE............................................................................................................... 13 4.4........ Koordinazzjoni ma’ awtoritajiet u aġenziji oħra.............................................................. 14 4.5........ Kooperazzjoni internazzjonali........................................................................................ 15 5........... Konklużjoni................................................................................................................ 15 KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL U LILL-KUMITAT EKONOMIKU U SOĊJALI EWROPEW dwar il-Ġestjoni tar-Riskju Doganali u s-Sigurtà tal-Katina tal-Provvista 1. Introduzzjoni L-UE tiddependi ħafna fuq il-kummerċ internazzjonali għall-iżvilupp ekonomiku tagħha u hija esposta għal theddidiet għas-sigurtà u s-sikurezza li jġib miegħu dan il-kummerċ. Il-kummerċ internazzjonali illegali jimmina wkoll l-assistenza soċjali u ekonomika fl-UE. Ġestjoni tar-riskju effettiva tal-moviment tal-oġġetti permezz tal-katina tal-provvista internazzjonali hija ta’ importanza kbira għas-sigurtà u s-sikurezza u essenzjali biex tiffaċilita l-kummerċ leġittimu u tipproteġi l-interess ekonomiku u finanzjarju tal-UE u l-Istati Membri tagħha. Wara Settembru ‘9/11’ u attakki terroristiċi oħra fl-Ewropa u bnadi oħra, is-sigurtà saret prijorità ewlenija għad-dwana Ewropea. Is-sigurtà tal-UE, tal-Istati Membri u taċ-ċittadini tiddependi fuq kull wieħed mill-punti ta’ dħul ta’ merkanzija fl-UE. Li kieku d-dwana kellha tonqos konsistentement milli taġixxi biex tindirizza r-riskji tul il-fruntieri esterni tal-UE, l-unjoni doganali u s-suq uniku tal-UE ma jkunux sostenibbli. Il-politika doganali hi kompetenza tal-UE: l-Istati Membri jsegwu approċċ komuni. L-UE hija responsabbli mis-superviżjoni tal-kummerċ internazzjonali tal-Unjoni u ż-żamma tal-istandards minimi ta’ ġestjoni tar-riskju u ta’ kontrolli doganali. Bħal bosta ġurisdizzjonijiet oħra u f’konformità mal-istandards internazzjonali, l-UE għandha qafas komuni ta’ politika intiża biex tindirizza r-riskji u taċċellera l-kummerċ leġittimu. Barra mill-adozzjoni tal-leġiżlazzjoni rilevanti, l-amministrazzjonijiet doganali fl-UE kollha ħadu azzjoni biex jirrivedu l-proċeduri, it-tekniki u r-riżorsi tal-kontroll. L-inċident ta’ Ottubru 2010 (il-Jemen) wera dgħufijiet fl-istandards u l-proċeduri ta’ sigurtà applikabbli għall-merkanzija bl-ajru fl-UE u madwar id-dinja kollha. Id-dibattitu li seħħ enfasizza l-ħtieġa ta’ reviżjoni aktar ġenerali tal-proċeduri u l-ħtiġijiet ta’ sigurtà għall-mezzi kollha tat-trasport. Hemm sfidi kritiċi li għandhom jiġu indirizzati u dawn ma jistgħux jiġu solvuti fil-livell tal-Istati Membri iżda jeħtieġu azzjoni tal-UE biex tikkumplimenta u ssaħħaħ l-isforzi li saru fuq livell nazzjonali. L-għan ta’ din il-Komunikazzjoni hi: - li tirrevedi l-implimentazzjoni ta’ politika doganali għall-ġestjoni tar-riskju; - tippreżenta approċċ strateġiku għas-snin li ġejjin; - tagħmel rakkomandazzjonijiet għal azzjoni b’enfasi fuq l-użu effiċjenti tar-riżorsi. 2. Ġestjoni tar-riskju doganali tal-ue u s-sigurtà tal-katina tal-provvista 2.1. Ir-rwol tas-sigurtà doganali Ir-rwol tad-dwana fil-katina tal-provvista ilha tevolvi b’mod kostanti. Minn ġbir tad-dħul għal gwardjan tas-suq intern u ta’ politiki oħra bħas-saħħa pubblika, il-ħarsien tal-konsumatur, l-ambjent, l-agrikoltura, kibret b’mod naturali, wara l-attakki terroristiċi tal-11 ta’ Settembru 2001, biex saret element ewlieni fil-qasam tas-sigurtà fil-katina tal-provvista. Dan ir-rwol huwa rikonoxxut fid-dikjarazzjoni tal-missjoni tal-awtoritajiet tad-dwana tal-UE[1]: "L-awtoritajiet doganali għandhom ikunu responsabbli primarjament għas-superviżjoni tal-kummerċ internazzjonali tal-Komunità, biex b’hekk jikkontribwixxu għal kummerċ ġust u miftuħ, għall-implimentazzjoni tal-aspetti esterni tas-suq intern, tal-politika komuni tal-kummerċ u tal-linji politiċi komuni l-oħrajn tal-Komunità li jaffettwaw il-kummerċ, kif ukoll għas-sigurtà fil-katina kollha ta’ forniment."[2] Ir-rwol dejjem jiżdied tas-sigurtà doganali tal-UE fl-aħħar 10 snin huwa konformi mal-iżviluppi dinjija u l-istandards internazzjonali, notevolment mal-qafas ta’ standards "SAFE" tal-Organizzazzjoni Doganali Dinjija (World Customs Organisation, WCO). 2.2. Il-Qafas tar-Riskju Doganali tal-UE L-emenda tal-2005 fil-Kodiċi Doganali tal-UE[3] pprovda l-bażi legali għall-iżvilupp ta’ qafas komuni għall-ġestjoni tar-riskju tal-katina tal-provvista. Din l-emenda u d-dispożizzjonijiet implimentattivi sussegwenti introduċew bidliet radikali li affettwaw kemm-il dwana kif ukoll il-komunità kummerċjali. Dan il-qafas komuni jinkludi: identifikazzjoni u kontroll ta’ movimenti ta’ merkanzija ta’ riskju għoli bl-użu ta’ kriterji komuni tar-riskju; il-kontribuzzjoni ta’ Operaturi Ekonomiċi Awtorizzati (AEO) fi sħubija doganali-kummerċjali għall-iżgurar u l-iffaċilitar tal-kummerċ leġittimu; u sigurtà qabel il-wasla/qabel it-tluq u analiżi tar-riskju bbażata fuq l-informazzjoni dwar il-merkanzija ppreżentata elettronikament minn kummerċjanti qabel il-wasla jew it-tluq tal-merkanzija fi/mill-UE. Operazzjonalment, il-qafas huwa mirfud mis-Sistema elettronika tal-Ġestjoni tar-Riskju Doganali tal-UE (CRMS). Dan huwa mezz ta’ komunikazzjoni b’firxa wiesgħa bejn l-Istati Membri u skambju ta’ informazzjoni ta’ riskju sistematiku. Huwa disponibbli għal ċentri għall-analiżi tar-riskju ta’ Stati Membri, il-punti ta’ kontroll mal-fruntieri esterni kollha fl-UE u lill-Kummissjoni. Minħabba l-ambitu tagħha u l-impatt, din l-emenda legali kienet teħtieġ l-iżvilupp matul numru ta’ snin b’implimentazzjoni sħiħa tal-miżuri kollha skedata għall-2011. 2.3. Il-proċess tal-immaniġġar tar-riskji Ir-riskju maħluq minn merkanzija li tidħol u toħroġ mill-UE huwa analizzat fuq il-bażi tal-informazzjoni dwar il-merkanzija li ntbagħtet elettronikament f’dikjarazzjoni waħda[4] mill-operaturi qabel it-tluq jew il-wasla. Għall-esportazzjoni (Export Control System) din hija mwettqa mill-awtoritajiet tad-dwana fl-uffiċċju tal-esportazzjoni. Għall-importazzjonijiet (Sistema tal-Kontroll tal-Importazzjoni) l-analiżi tar-riskju hija mwettqa mid-dwana fl-ewwel punt ta’ dħul dwar l-oġġetti kollha li jidħlu fl-UE irrispettivament mid-destinazzjoni. Ir-riskji huma valutati permezz ta’ applikazzjoni elettronika ta’ kriterji ta’ riskju u standards komuni għall-analiżi tar-riskju għas-sigurtà u s-sikurezza. L-output elettroniku huwa mbagħad ivvalutat minn analisti tar-riskju doganali bl-użu ta’ diversi sorsi ta’ informazzjoni, inkluża informazzjoni minn Stati Membri oħra. L-awtoritajiet doganali fl-ewwel punt tad-dħul jiddeċiedu, skont is-serjetà tar-riskju ppreżentat, jekk il-kontrolli humiex meħtieġa u, jekk ikun hekk, jekk għandhomx isiru fil-fruntiera jew fil-post tal-ħatt. Jekk l-analiżi tar-riskju huwa pożittiv (kontrolli huma mitluba), ir-riżultati huma mibgħuta lill-awtoritajiet doganali fl-Istati Membri ta’ ħatt. 2.4. Lakuni fil-metodu kurrenti Wara valutazzjoni preliminarja tal-implimentazzjoni inizjali tal-leġiżlazzjoni l-ġdida magħmula mal-awtoritajiet doganali tal-Istati Membri, il-Kummissjoni kkummissjonat studju aktar fil-fond ta’ analiżi tar-riskju u l-immirar tal-kapaċitajiet tal-UE[5]. L-istudju kkonkluda li bosta kwistjonijiet jeħtieġu azzjoni urġenti, inkluż il-kwalità tad-dejta, l-immudellar tal-katina tal-provvista u ċerti aspetti tal-metodoloġija applikata. 2.4.1. Kwalità tad-dejta u r-rwol tal-operaturi ekonomiċi L-għan ewlieni tal-ġestjoni tar-riskju huwa biex jiżgura l-implimentazzjoni korretta tal-leġiżlazzjoni kollha u jiġu evitati kontrolli mhux meħtieġa filwaqt li jiffoka l-aktar fuq oqsma li jippreżentaw riskji serji. L-operaturi ekonomiċi huma kruċjali għall-immaniġġar tar-riskji minħabba l-informazzjoni disponibbli għalihom u l-miżuri li huma jieħdu biex jiżguraw il-katina ta’ provvista tagħhom. Biex jagħmlu użu sħiħ ta’ metodi ta’ valutazzjoni tar-riskju, wieħed jeħtieġ li jkun jaf "min qed imexxi xhiex, lil min, minn fejn". Dejta dwar il-partijiet reali wara t-tranżazzjoni u l-moviment ta’ merkanzija (ix-xerrej u l-bejjiegħ jew is-sid), u dwar l-oġġetti preċiżi involuti, huwa essenzjali billi hija informazzjoni fuq it-twassil tal-oġġetti matul il-katina tal-provvista Il-fondazzjoni għal dan il-metodu hija t-tagħrif bil-quddiem dwar il-merkanzija li ntbagħtet elettronikament mill-operaturi ekonomiċi rigward il-movimenti tal-merkanzija li tidħol fil u toħroġ mill-Unjoni Ewropea. Huwa ta’ importanza kritika li din id-dejta tkun disponibbli malajr kemm jista’ jkun, tkun rilevanti u tkun ta’ kwalità għolja. Bil-maqlub, dgħufiji sinifikanti fl-istandard jew fir-rilevanza tad-dejta se tfixkel identifikazzjoni u valutazzjoni tar-riskju bbażata elettronikament aktar tard. Dejta rilevanti,ta’ kwalità għolja hija fundamentali għall-ġestjoni tar-riskju bbażata fuq dejta elettronika, iżda l-istudju jissuġġerixxi li l-input attwali ma jissodisfax ir-rekwiżiti minimi. Barra minn hekk, hemm nuqqas sistemiku fl-għoti ta’ tagħrif dwar il-partijiet wara t-tranżazzjoni u xi elementi oħra ta’ informazzjoni pprovduti huma ta’ kwalità baxxa. F’bosta każijiet l-informazzjoni disponibbli fid-dikjarazzjoni fil-qosor tad-dħul (ENS) mhijiex preċiża biżżejjed biex titwettaq analiżi tar-riskju effettiva. Barra minn hekk, dejta ta’ valur disponibbli għall-operaturi għandha tkunu iktar sfruttata kompletament mill-awtoritajiet għal skopijiet ta’ analiżi tar-riskju. 2.4.2. Il-ktajjen tal-provvista sikuri u l-operaturi ekonomiċi L-iżgurar u s-salvagwardja tal-integrità tal-katina tal-provvista hija ta’ interess komuni fost iċ-ċittadini, in-negozju u l-gvern. Dan jirrikjedi livelli għolja ta’ sħubija bejn id-dwana u l-komunità kummerċjali. L-identifikazzjoni ta’ kummerċ leġittimu u ta’ riskju baxx jagħmilha aktar faċli għall-awtoritajiet doganali jiffokaw fuq riskji ogħla u biex jitħaffef il-moviment tal-kummerċ leġittimu permezz tal-katina ta’ provvista. Programm sod ta’ Operatur Ekonomiku Awtorizzat (AEO) issa huwa stabbilit sew fl-UE (b’aktar minn 11 000 ċertifikat fl-użu f’Lulju 2012) u formalment rikonoxxut minn xi msieħba kummerċjali ewlenin. Il-programm huwa ssorvlejat mill-qrib fil-livell tal-UE. Operaturi Ekonomiċi Awtorizzati jieħdu miżuri sinifikanti biex jiżguraw il-katina tal-provvista tagħhom u huma vvalidati formalment mill-awtoritajiet doganali. Dawn il-miżuri għandhom x'jaqsmu mal-investiment fis-sigurtà fiżika u s-sistemi interni ta’ kontroll, is-solvenza finanzjarja, il-valutazzjoni tar-riskju tan-negozju u l-kredibbiltà tal-partijiet fin-negozju. Fl-UE, dawn il-miżuri għandhom ikunu rikonoxxuti minn awtoritajiet mhux doganali kkonċernati bil-valutazzjoni tar-riskju tal-katina tal-provvista u l-mitigazzjoni. Bħalissa, madankollu, inizjattivi simili f’oqsma oħra tal-politika pubblika mhumiex konnessi mal-programm tal-AEO. Dan jista’ jwassal għal sitwazzjonijiet fejn operatur huwa vvalutat darbtejn għall-istess kriterji minn żewġ amministrazzjonijiet pubbliċi differenti. Hemm bżonn ta’ sforz aktar miftiehem biex jitwessa’ r-rikonoxximent formali tal-programm AEO fil-firxa tal-oqsma ta’ politika għal skopijiet ta’ ġestjoni tar-riskju u biex jiġi żgurat li l-benefiċċji favur negozji konformi jkunu massimizzati. L-allinjament doganali tal-programm operatur ekonomiku awtorizzat ma’ programm kummerċjant sikur fil-qasam tas-sigurtà tal-avjazzjoni huwa eżempju wieħed. 2.4.3. Metodoloġiji operattivi It-tqegħid f'operazzjoni tal-qafas komuni għall-ġestjoni tar-riskju tal-UE joħloq sfidi sinifikanti. Varjanza sinifikanti fil-livelli tal-analiżi tar-riskju mwettqa mill-Istati Membri u kontromiżuri assoċjati għandha konsegwenzi reali u mhux mixtieqa. L-implimentazzjoni hija irregolari u mhux effettivi daqs kemm mistenni għal diversi raġunijiet: · Varjanza fil-kapaċità Standard minimu komuni tal-analiżi tar-riskju awtomatizzata għas-sigurtà u s-sikurezza għadu ma ntlaħaqx minħabba differenzi fl-iżvilupp, il-kapaċità u l-kapaċità teknika ta’ sistemi ta’ analiżi tar-riskju elettroniċi nazzjonali. Dan ifisser li kriterji komuni tar-riskju mhumiex implimentati bis-sħiħ fl-Istati Membri kollha u ma jistgħux jiġu sorveljati u evalwati sew għal effettività fil-livell tal-UE. Fin-nuqqas ta’ kapaċità u appoġġ ta’ 24 siegħa/7 ijiem fil-ġimgħa (24/7) f’ċerti Stati Membri jinibixxi wkoll il-kisba ta’ standards komuni tal-UE. Dan jillimita l-kapaċità tal-UE li tadatta u twieġeb għal riskji komuni u tfixkel l-innovazzjoni fil-ġestjoni tar-riskju. · Il-piż differenzjali Differenzi fil-volum tal-kummerċ li għandu jsirlu l-valutazzjoni tar-riskju tfisser li l-piż tax-xogħol ukoll ivarja bejn l-Istati Membri. Dan huwa prinċipalment minħabba l-pożizzjoni ġeografika u n-natura tal-loġistika tal-katina tal-provvista. Barra minn hekk, theddid jista’ jvarja skont iż-żmien u l-post. Analiżi ta’ dejta ta’ kontroll tal-importazzjoni u l-valutazzjoni tar-riskju tar-riżorsi disponibbli fl-Istati Membri tindika varjazzjonijiet wiesgħa fl-ammont ta’ xogħol ta’ analiżi tar-riskju u l-immirar tal-uffiċjali doganali. F’xi każijiet dan ivarja minn disa' darbiet il-medja tal-UE għal merkanzija bl-ajru għal aktar minn 50 darba akbar mill-medja tal-UE għat-traffiku marittimu. · Koordinazzjoni operattiva u skambju ta’ informazzjoni Kif tintbagħat l-informazzjoni dwar il-merkanzija bil-quddiem fl-ewwel punt ta’ dħul fl-UE, l-isfida fil-valutazzjoni tar-riskju "min qed imexxi xhiex, lil min, minn fejn" hija iktar kumplessa peress li l-proporzjon tal-kummerċ li jidħol fl-UE li jkun sejjer lejn Stat Membru ieħor minn dak tal-ewwel dħul jew huwa fi tranżitu fl-UE huwa sinifikanti[6]. Traffiku li jasal fl-ewwel punti tad-dħul ta’ spiss jinkludi merkanzija marbuta għal Stati Membri oħra kif ukoll tal-merkanzija li tinsab fi tranżitu fl-UE fit-triq lejn destinazzjoni finali f’pajjiżi terzi. Dan ifisser li t-tagħrif u l-informazzjoni disponibbli fil-livell nazzjonali u lokali fl-Istat Membru tad-destinazzjoni huwa importanti għal analiżi tar-riskju effettiva u mitigazzjoni tar-riskju f’punti tal-ewwel dħul. Barra minn hekk, informazzjoni dwar partijiet u l-karatteristiċi tagħhom, inklużi vulnerabbiltajiet dwar il-partijiet tal-katina tal-provvista barra l-UE, hija b'mod ċar ta’ rilevanza komuni għall-analiżi tar-riskju u sinifikati fuq il-fruntiera esterna kollha. Il-qsim sistematiku, fil-ħin reali jew mill-kondiviżjoni flimkien ta’ informazzjoni, għarfien u għarfien espert komuni huwa essenzjali sabiex jiġi żgurat li japplikaw standards minimi ekwivalenti u li informazzjoni importanti li taffettwa r-riskju tal-katina tal-provvista tkun disponibbli għal dawk li jeħtiġuha. Bil-maqlub, kwalunkwe nuqqasijiet sinifikanti fil-qsim tal-informazzjoni jxekklu l-effettività tal-ġestjoni tar-riskju fil-punti ta’ dħul differenti u għall-UE bħala entità sħiħa. Id-dejta disponibbli fuq tal-qsim ta’ informazzjoni fuq perjodu ta’ 12-il xahar tissuġġerixxi li mhux biżżejjed informazzjoni relatata mar-riskji operattivi hija disponibbli bil-metodoloġiji u l-istrutturi kurrenti[7]. Minħabba li l-iskambju tal-informazzjoni bejn id-dwana fl-ewwel punt tad-dħul u l-Istati Membri rilevanti oħrajn mhux qiegħed jaħdem kif suppost, informazzjoni rilevanti għall-valutazzjoni tar-riskju fil-livell tal-UE qed jiġi injorat. Wara l-inċident tal-Jemen, ir-rapport tal-Grupp ta’ Ħidma ta’ Livell Għoli dwar it-Tisħiħ tas-Sigurtà tal-Merkanzija tal-Ajru indirizza wkoll il-koordinazzjoni mill-UE u skambju ta’ informazzjoni: "Rispons xieraq għat-theddid terroristiku għandu jinvolvi koordinazzjoni effiċjenti u kooperazzjoni fil-livell tal-UE bejn is-settur tat-trasport u tal-Ġustizzja u l-Affarijiet Interni u l-aġenziji diversi tal-gvern kif ukoll skambju rapidu ta’ informazzjoni bejn l-awtoritajiet tal-Istati Membri tal-UE. Dan il-prinċipju jmur lil hinn mit-theddida speċifika li kienet ir-raġuni għal dan ir-Rapport, u hija parti mir-riflessjoni usa' dwar kif l-UE għandha twieġeb għal inċidenti li jistgħu jseħħu f'oqsma oħra." Madankollu, l-iskambji tal-informazzjoni bejn id-dwana u awtoritajiet oħra jvarjaw b’mod sinifikanti f’livell nazzjonali u xi kultant huma nieqsa fil-livell tal-UE (eż. waqt il-kriżi Fukushima). Is-sitwazzjoni attwali mhijiex sodisfaċenti u teħtieġ azzjoni ta’ rimedju[8]. 3. Il-ġestjoni tar-riskju tal-katina tal-provvista – ħarsa ġenerali Il-ġestjoni tar-riskju huwa proċess kontinwu li jinvolvi l-identifikazzjoni tat-theddid u r-riskji, l-evalwazzjoni u l-analizi tagħhom u t-tfassil ta’ kontromiżuri xierqa. Huwa marbut bil-ħin u kkaratterizzat mill-bżonn għal għarfien ta’ loġistika u katini tal-provvista u l-ġestjoni u integrazzjoni ta’ diversi flussi ta’ informazzjoni u intelligence. Hija titlob valutazzjoni tal-kwalità u l-kredibbiltà ta’ informazzjoni, inkluż apprezzament tar-riskju li d-dejta tista’ tiġi kompromessa permezz ta’ informazzjoni ħażina, manipulazzjoni jew falsifikazzjoni. L-effettività tagħha tiddependi fuq il-flessibbiltà, l-adattabbiltà u s-sensibbiltà għall-okkorrenza potenzjali mhux biss ta’ avvenimenti koperti b’konsegwenzi li nafu dwarhom iżda ta’ dawk b’inqas effetti kalkolabbli. L-indirizzar tal-konsegwenzi u r-riżultati ta’ riskji li jimmaterjalizzaw hija wkoll ta’ importanza vitali. 3.1. L-iskala tal-isfida: it-tkabbir fil-kummerċ u l-kumplessità tal-katina tal-provvista L-iskala tal-isfida tista’ titkejjel billi jiġu kkunsidrati l-volum u r-rata ta’ movimenti ta’ kummerċ u l-profil ta’ loġistika taż-żminijiet tal-lum. Dan jeħtieġ li jkun ibbilanċjat mal-limitazzjonijiet fuq l-ambjent ta’ kontroll kemm f’termini ta’ kapaċità tar-riżorsi kif ukoll tal-ħtieġa li jiġi evitat tfixkil bla bżonn fil-katina tal-provvista leġittima. Bejn l-2004 u l-2010, minkejja l-impatt tal-kriżi finanzjarja, il-valur tal-kummerċ estern tal-UE kiber bi kważi 50 %[9]. L-UE tinsab fiċ-ċentru tal-kummerċ globali u tal-loġistika tal-katina tal-provvista. Hija l-imsieħba kummerċjali ewlenija għall-Istati Uniti, iċ-Ċina u r-Russja. Aktar minn 90 % tal-kummerċ globali (8,4 biljun tunnellata ta’ merkanzija) tinġarr kull sena bil-baħar minn 25 800 passaġġi ta’ negozju globali. Aktar minn 20 % ta’ dan il-kummerċ bil-baħar jinħatt fl-Ewropa. Hemm 25 400 punt ta’ trasport mad-dinja kollha għal merkanzija u passiġġieri ttrasportati bl-ajru, u proporzjon sostanzjali tagħhom huma konnessi ma’ iżjed minn 250 ajruporti internazzjonali fl-UE. Il-ħafna partijiet involuti fil-ġestjoni ta’ dawn jżid mal-kumplessità ta’ dawn il-passaġġi tal-kummerċ tal-loġistika tal-katina tal-provvista. Il-fruntiera tal-art tal-lvant hija twila 9 890 km, b’133 punt ta’ dħul kummerċjali bit-triq u bil-ferrovija. Tul il-fruntiera esterna kollha tal-UE hemm aktar minn 1 000 uffiċċju doganali tad-dħul. Fl-2011, id-Dwana tal-UE pproċessat 36 miljun qabel il-wasla tad-dikjarazzjonijiet tat-tagħbija qabel il-wasla (dikjarazzjonijiet fil-qosor tad-dħul), 140 miljun dikjarazzjoni ta’ importazzjoni, 96 miljun dikjarazzjoni tal-esportazzjoni u 9 miljun dikjarazzjoni ta’ transitu. Dawn iċ-ċifri jirrappreżentaw medja ta’ 8,9 dikjarazzjonijiet kull sekonda ġestiti mill-amministrazzjonijiet doganali tal-Istati Membri. Għalkemm il-parti l-kbira tal-kummerċ huwa legali, studju riċenti mill-Forum Ekonomiku Dinji jqis li l-kummerċ illeċitu huwa madwar 7 % u 10 % tal-ekonomija globali[10]. 3.2. Firxa ta’ riskji u interkonnessjoni doganali ma’ awtoritajiet oħrajn Il-politiki u r-rwol tal-aġenziji u awtoritajiet oħra minbarra d-dwana huma wkoll ta’ tħassib ewlieni. Il-ħtieġa għall-allinjament u l-iżgurar tal-kumplimentarjetà bejn miżuri meħuda minn awtoritajiet differenti bil-kunsiderazzjoni dovuta għas-setgħat rispettivi tagħhom hija fattur kostanti u vitali fil-ġestjoni tas-sigurtà tal-katina tal-provvista. Miżuri biex titjieb is-sigurtà tat-trasport, pereżempju, huma evidentement rilevanti għall-valutazzjoni tar-riskju taċ-ċaqliq tal-oġġetti, l-aktar evidenti f’relazzjoni mal-merkanzija ttrasferita bl-ajru, mod ta’ trasport li issa titqies li hija ta’ riskju għoli minn atti terroristiċi. Bl-istess mod, miżuri ta’ sigurtà meħtieġa biex jissalvagwardjaw it-trasport ta’ oġġetti perikolużi huma fatturi sinifikanti li għandhom jittieħdu in konsiderazzjoni. Aktar ġenerali, meta l-atti doganali flimkien ma’, jew f’isem ta’, awtoritajiet oħra, komunikazzjoni sistematika u skambju ta’ informazzjoni marbuta mar-riskju huma meħtieġa[11]. Fi kwistjonijiet li jippreżentaw riskji serji għas-saħħa pubblika u l-ambjent jew għas-sigurtà u s-sikurezza taċ-ċittadini, komunikazzjoni bħal din hija kruċjali biex tiżgura intervent f’waqtu mill-awtorità xierqa biex jittaffa u jiġi kontrollat ir-riskju. Dan hu partikolarment importanti fejn aktarx ikun hemm tentattivi ta’ ħabi jew miżrappreżentanza ta’ tali oġġetti meta dawn jidħlu fl-UE. L-għan għandu jkun li jiġi żgurat li tagħrif ewlieni residenti ma’ aġenziji differenti fuq livell nazzjonali u livell tal-UE huwa inkorporat fil-valutazzjoni tar-riskju biex itejjeb l-effiċjenza tiegħu. 3.3. L-isfida għal ġestjoni tar-riskju doganali: approċċ b’livelli differenti Il-qafas tal-ġestjoni tar-riskju kurrenti mhuwiex biżżejjed biex jiġu indirizzati r-riskji ta’ sigurtà u sikurezza b'mod uniformi fuq il-fruntiera esterna. Azzjoni biex jimtlew il-lakuni eżistenti huwa meħtieġ u approċċ ġdid għall-ġestjoni tar-riskju tal-UE hija meħtieġa. Il-valutazzjoni tan-natura tar-riskju u l-impatt probabbli jekk ir-riskju jimmaterjalizza għandhom imexxu deċiżjonijiet dwar jekk l-azzjoni hijiex ikkunsidrata xierqa u, jekk iva, il-post, it-tip u l-waqt tal-verifiki jew kontromiżuri li għandhom jittieħdu. Riskji differenti jeħtieġu reazzjonijiet differenti: il-kummerċ bejn il-kummerċjanti li huma siguri b’mod identifikabbli huwa meqjus li joħloq inqas riskju minn kummerċ ieħor; il-movimenti ta’ ċerti oġġetti huma faċilment identifikabbli bħala ta’ riskju għoli. Għal din ir-raġuni l-UE ma tappoġġax l-iskennjar 100 % jew kontroll iżda tikkunsidra li miżuri ta’ kontroll għandhom ikunu fi proporzjon mal-istima tar-riskju. L-inċident tal-Jemen wera b’mod ċar ħafna diversi punti prinċipali li jridu jiġu kkunsidrati fit-tfassil tal-politika tas-sigurtà tal-katina tal-provvista doganali tal-UE. Dawn jinkludu n-natura sensittiva għal ħin ta’ miżuri ta’ tnaqqis tar-riskju, l-involviment simultanju ta’ diversi Stati Membri fi tranżazzjoni waħda u l-interdipendenza tagħhom, bejn l-aġenziji u d-dimensjoni internazzjonali fil-kwistjoni u l-interess prinċipali tal-industrija u tal-partijiet interessati fil-katina tal-provvista u sistema ta’ kummerċ internazzjonali. Dawn l-elementi interkonnessi jenfasizzaw il-ħtieġa ta’ approċċ proattiv, interkonness għall-immaniġġar tar-riskju li jinvolvu bosta atturi. L-indirizzar tar-riskju ta’ apparat splussiv li jitgħabbew b’merkanzija bl-ajru jeħtieġ azzjoni qabel it-tagħbija f’pajjiż terz, filwaqt li riskji oħra, inklużi dawk b’implikazzjonijiet ta’ sigurtà u finanzjarji bħall-kummerċ illeċitu li jintuża biex jiffinanzja skopijiet kriminali jew terroristiċi, jistgħu jkunu soġġetti għal kontroll aktar 'il fuq fil-katina tal-provvista. Iżda riskji oħrajn jistgħu ukoll jiġu trattati b'mod aktar effiċjenti u li jikkawżaw l-inqas tfixkil għand il-kummerċjanti. Ħafna riskji finanzjarji u ta’ politika kummerċjali se jibqgħu jiġu kkontrollati b'mod aktar effettiv waqt l-iżdoganar u permezz ta’ verifiki ta’ wara r-rilaxx meta dejta u dokumentazzjoni aktar dettaljata huma disponibbli. Analiżi tar-riskju effettiv huwa essenzjali għall-immirar ta’ dan it-tip ta’ kontrolli. It-twettiq ta’ valutazzjoni tar-riskju bikrija hija kruċjali sabiex jiġu identifikati t-tip u l-livell tar-riskju u l-firxa ta’ tweġibiet possibbli. Il-valutazzjoni tar-riskji qabel il-wasla (u anki t-tagħbija) tal-merkanzija tippermetti l-awtoritajiet doganali u tal-infurzar biex jimplimentaw rispons għal riskji ta’ ħafna livelli, li jippermettilhom jiddeċiedu fejn l-aħjar fil-katina tal-loġistika għandhom jittrattaw ir-riskju mingħajr ma jipperikolaw is-sigurtà tal-Istati Membri tal-UE u ċ-ċittadini. Din il-viżjoni ottimali tal-ġestjoni tar-riskju hija illustrata hawn taħt. Figura 2: L-aħjar proċess tal-ġestjoni tar-riskju: Valutazzjoni minn qabel –intervjeni fejn meħtieġ Din il-ġestjoni tar-riskju proattiva teħtieġ sorveljanza 24/7 tal-katina tal-provvista f’ħin reali 365 jum tas-sena. Tirrekjedi li l-atturi kollha b'interess komuni biex jissalvagwardjaw l-integrità tal-katina tal-provvista jagħmlu l-parti tagħhom u qafas għall-proċess. L-interessi leġittimi tan-negozju għandhom jipprovdu informazzjoni rilevanti dwar il-katina tal-provvista għall-analiżi tar-riskju. Tista’ tiġi maħsuba struttura biex tipprovdi għall-koordinazzjoni u l-qsim ta’ informazzjoni bejn l-aġenziji meħtieġa fl-UE. Metodi ta’ kunsiderazzjoni ta’ informazzjoni minn pajjiżi terzi jridu jitqiesu wkoll. Approċċ bħal dan jenfasizza l-ħtieġa għal konverġenza wisq akbar fl-użu tal-informazzjoni, is-sorsi tad-dejta, l-għodda u l-metodi użati mid-dwana biex jidentifikaw riskji u janalizzaw il-movimenti kummerċjali fil-katina tal-provvista. Distinzjonijiet, eż. bejn il-ġestjoni tar-riskju għall-protezzjoni taċ-ċittadini minn riskji ta’ sigurtà u sikurezza u tħassib aktar ġenerali kontra l-kuntrabandu tal-oġġetti, jidhru kontroproduttiva u ineffiċjenti. In-nuqqas ta’ approċċ uniformi jfixkel l-ippjanar u l-użu mmirat ta’ riżorsi limitati u jirrappreżenta vulnerabbiltà fuq livell tal-UE. 4. Il-ġestjoni tar-riskju doganali tal-UE: il-passi li jmiss L-effikaċja u l-effiċjenza tal-ġestjoni tar-riskju tal-moviment tal-oġġetti bejn il-fruntieri tal-UE huma ta’ importanza ewlenija għas-sigurtà, is-saħħa u l-benesseri taċ-ċittadini kif ukoll għall-interessi kummerċjali, ekonomiċi u finanzjarji tal-UE u l-Istati Membri tagħha. Bosta sfidi jeħtieġu soluzzjonijiet multipli u integrati għan-nuqqasijiet identifikati fil-metodu attwali. 4.1. L-iżgurar tal-kwalità, id-disponibbiltà u l-fużjoni tad-dejta dwar il-kummerċ Id-dispożizzjoni ta’ dejta ta’ kwalità minn kummerċjanti u d-disponibbiltà tagħha lill-awtoritajiet involuti fil-ġestjoni tar-riskju fil-livell xieraq huma prijorità ewlenija. 4.1.1. Kwalità tad-dejta ("min qed imexxi xhiex lil min") Ibbażat fuq xogħol magħmul minn Grupp ta’ Ħidma ta’ Livell Għoli dwar it-Tisħiħ tas-Sigurtà tal-Merkanzija tal-Ajru, il-leġiżlazzjoni tal-UE u sistemi ta’ tagħrif bil-quddiem dwar il-merkanzija għandhom jiġu adattati biex jiżguraw li d-dejta meħtieġa għal analiżi tar-riskju effettiva hija disponibbli. Dan jinkludi d-dettalji tal-partijiet reali wara t-tranżazzjonijiet u l-movimenti tal-merkanzija u deskrizzjoni adegwata tal-oġġetti għall-għanijiet ta’ identifikazzjoni u analiżi tar-riskju elettroniċi; l-introduzzjoni ta’ kodiċi HS mandatorju huwa meħtieġ mill-inqas għall-kunsinni kummerċjali. L-arranġamenti ta’ arkivjar meħtieġa sabiex tinkiseb din il-firxa ta’ dejta mit-trasportaturi u l-partijiet oħra għandhom jiddaħħlu fis-seħħ bħala kwistjoni ta’ urġenza. Xi grad ta’ differenzjar biex jitqiesu mudelli tan-negozju differenti ta' kummerċ huwa meħtieġ (eż. għal kontejners marittimi tat-tbaħħir;. merkanzija li tintbagħat express bl-ajru; It-tfassil tar-regoli mill-UE għandu jikkunsidra l-piż amministrattiv fuq l-operaturi ekonomiċi u l-intrapriżi żgħar u medji. Għandu jikkunsidra wkoll il-ħtieġa li jiġu żviluppati u promossi standards internazzjonali. 4.1.2. Id-disponibbiltà tad-dejta lill-awtoritajiet doganali kollha kkonċernati Iktar ma tista’ titwettaq malajr il-valutazzjoni tar-riskju tal-movimenti tal-merkanzija tal-katina tal-provvista, iktar ikunu jistgħu jiġu mfassla aħjar ir-rekwiżiti tal-kontroll kont it-tip ta’ riskju identifikat u adattati biex jaqbel mal-proċess tal-loġistika. Id-dejta kummerċjali għandha tiġi reġistrata malajr kemm jista’ jkun b’mod li jiffaċilita l-analiżi u l-ġestjoni tar-riskju effettivi. Jeħtieġ li d-dejta tkun aċċessibbli fl-istess ħin għal ħafna Stati Membri biex jappoġġaw l-użu flessibbli, il-ġestjoni u l-isfruttament. Il-bidla fl-arranġamenti ta’ arkivjar tista’ tippermetti li dejta minn partijiet differenti miksuba f’aktar minn Stat Membru wieħed tkun mgħaqqda. Metodi kosteffettivi biex jintlaħaq dan għandhom jiġuesplorati. 4.2. Kooperazzjoni ma’ operaturi ekonomiċi L-iżgurar u s-salvagwardja tal-integrità tal-katina tal-provvista hija ta’ interess komuni fost l-interessi tan-negozju u l-awtoritajiet tal-gvern. 4.2.1. Il-programm Operatur Ekonomiku Awtorizzat (AEO) tal-UE L-implimentazzjoni b’suċċess tal-programm tal-Operaturi Ekonomiċi Awtorizzati (Authorised Economic Operators, AEO) fl-UE hija importanti ħafna biex jiġi rikonoxxut l-investiment magħmul minn dawn l-operaturi u jiġi żgurat li jakkumulaw benefiċċji sinifikanti. Rikonoxximent ta’ status AEO fl-UE minn awtoritajiet mhux doganali oħra fil-katina tal-provvista u regolaturi involuti fl-evalwazzjoni tar-riskju u l-mitigazzjoni jistgħu jkunu sors importanti ta’ ekonomiji u benefiċċji għall-operaturi. Bl-istess mod, ir-rikonoxximent doganali (sħiħ jew parzjali) ta’ status simili tal-UE f’oqsma oħra (eż. aġent regolat fil-leġiżlazzjoni tat-trasport bl-ajru) jistgħu jtejbu l-effikaċja tal-immirar tar-riskju. It-twessigħ tal-benefiċċji li jakkumulaw internazzjonalment permezz tar-rikonoxximent reċiproku tal-AEO tal-UE ta’ programmi simili stabbiliti minn pajjiżi terzi għandha tkun prijorità wkoll. 4.2.2. Kooperazzjoni ma’ neġozji leġittimi biex jiġi mmirat it-traffiku illeċitu Impenn sħiħ ma’ operaturi ekonomiċi joffri l-prospett ta’ aktar benefiċċji sinifikanti lejn il-ġestjoni tar-riskji permezz ta’ żieda fil-kuxjenza dwar il-kummerċ tal-importanza tal-kwalità tad-dejta li għandha tingħata u billi jiżdied l-għarfien dwar il-katina tal-provvista sabiex jiġu identifikati aħjar il-vulnerabbiltajiet u t-theddid. Dejta prezzjuża disponibbli għall-operaturi għandha tiġi sfruttata mill-awtoritajiet għal skopijiet ta’ analiżi tar-riskju. 4.3. L-indirizzar tad-differenzjali fil-kapaċità tal-ġestjoni tar-riskji Hemm il-ħtieġa li jingħelbu d-differenzi mhux biss fil-kapaċità sabiex tiġi analizzata l-informazzjoni iżda wkoll il-livelli varji ta’ informazzjoni fi Stati Membri differenti. Taħlita ta’ azzjoni fuq il-livell tal-Istati Membri u tal-UE għandha tiġu kkunsidrata. 4.3.1. Livell tal-Istati Membri Huwa meħtieġ li tissaħħaħ il-kapaċità li jiġu indirizzati n-nuqqasijiet eżistenti f’kull Stat Membru. Dan jinvolvi aġġustament tal-magni tar-riskju elettroniku nazzjonali għal speċifikazzjonijiet tekniċi komuni sabiex tiġi żgurata l-implimentazzjoni tal-istandards meħtieġa. Dan jinvolvi wkoll l-impenn ta’ riżorsi adegwati għal ġestjoni tar-riskju 24/7 u l-iżgurar ta’ kwalità għolja ta’ kompetenza fl-immirar u mitigazzjoni tar-riskju (eż. permezz ta’ taħriġ). 4.3.2. Livell tal-UE L-azzjoni tal-Istati Membri tista’ tgħin biex jingħelbu d-distakki fil-kapaċità ta’ analiżi tar-riskju fil-livell nazzjonali. Madankollu, dan waħdu ma jkunx biżżejjed biex jiġu indirizzati kwistjonijiet kollettivi ta’ ġestjoni tar-riskju mal-UE kollha assoċjati ma’ frammentazzjoni fil-flussi tal-informazzjoni minħabba l-post ġeografiku u n-natura ta’ ktajjen taloġistika internazzjonali. Fil-livell tal-UE, ġabra mtejba tal-kapaċità u r-riżorsi tal-Istati Membri hija meħtieġa sabiex jinkisbu l-għanijiet tal-ġestjoni tar-riskju tal-UE b’mod aktar effettiv f’kull punt tal-fruntiera esterna. Filwaqt li tirrikonoxxi u tirrispetta karatteristiċi speċifiċi lokali, reġjonali u nazzjonali tal-ġestjoni tar-riskju, kapaċità addizzjonali fil-livell tal-UE tipprovdi kumplement dinamiku kosteffettiv għal azzjoni nazzjonali. Dan jista’ jinkludi l-varar f’ħin reali ta’ magna tar-riskju elettroniku biex tissupplimenta l-kapaċità teknika nazzjonali u l-iżvilupp tal-kapaċità tar-riżorsi biex jiġu indirizzati theddid u riskji li huma komuni għall-Istati Membri. Aktar speċifikament, kapaċità organizzata fuq livell tal-UE għandha: · tippermetti kriterji ta’ riskju komuni adattati jew il-profili tar-riskju fil-livell tal-UE biex tiġi applikata direttament fuq dejta tal-livell tal-UE, aktar milli permezz ta’ 27 sistema nazzjonali, fi kriżi u sitwazzjonijiet oħra; · tissaħħaħ il-kapaċità ta’ identifikazzjoni tar-riskji komuni u jiġi żgurat li dawn ikunu trattati bl-istess mod madwar il-fruntiera esterna. · tiżdied il-viżibbiltà tal-ktajjen tal-provvista internazzjonali u jiġi żgurat li informazzjoni importanti ta’ riskju ma tkunx injorata fil-livell transkonfinali estern; · tittejjeb il-kapaċità li jiġu identifikati aktar malajr in-netwerks tal-kummerċ illegali li joperaw lil hinn mill-fruntieri nazzjonali u jiġu indirizzati r-riskji ta’ devjazzjoni u x-xiri tal-portijiet b’mod aktar sistematiku. · tippermetti ġestjoni tad-dejta ta’ kwalità aktar effettiva fil-fruntieri esterni, il-valutazzjoni tar-riskju u r-reviżjoni; · toħloq pjattaforma għall-qsim ta’ informazzjoni ma’ awtoritajiet oħra u ma' pajjiżi terzi. L-opportunitajiet li jirriżultaw mill-programm Dwana 2020 li jmiss, pereżempju l-istazzjonament ta’ esperti tal-Istati Membri f’post permanenti fil-forma ta’ gruppi ta’ esperti, għandhom jiġu sfruttati bis-sħiħ. Il-qsim ta’ tali riżorsi fil-livell tal-UE jgħin biex tiġi indirizzata l-frammentazzjoni tal-flussi ta’ informazzjoni, jingħelbu d-diffikultajiet marbuta ma’ differenzi fil-kapaċità tal-ġestjoni tar-riskju bejn l-Istati Membri u jiġi garantit standard uniformi ta’ analiżi ta’ riskju u ġestjoni elettronika. 4.4. Koordinazzjoni ma’ awtoritajiet u aġenziji oħra Il-ħtieġa li jkun hemm kooperazzjoni aktar strutturata u sistematika bejn id-dwana u awtoritajiet oħra, speċjalment f’sitwazzjonijiet fejn ir-riskju jkun jista’ jiġi indirizzat aħjar fil-livell tal-UE, hija waħda mill-konklużjonijiet prinċipali li ttieħed mill-każ Yemen. B'mod partikolari: · Hemm il-ħtieġa li tiġi ssimplifikata l-informazzjoni u l-intelligence minn aġenziji speċifiċi dwar theddidiet serji relatati ma’ movimenti tal-merkanzija, li din tkun disponibbli u tittieħed azzjoni fuqha immedjatament billi tintuża sistema ta’ tagħrif bil-quddiem dwar il-merkanzija. It-tip ta’ informazzjoni, u l-proċeduri għat-trasmissjoni tagħha b’tali mod li jottimizza r-riżultati għal immaniġġar ta’ riskju komuni, jiddependu fuq l-istruttura organizzattiva u l-iffissar tal-awtoritajiet rilevanti (inklużi d-dwana) u jeħtieġ li jiġu stabbiliti u miftiehma flimkien ma’ dawk l-awtoritajiet. · Id-dwana għandha tipparteċipa f’katina ta’ provvista ta’ theddida għas-sigurtà u valutazzjoni tar-riskju fil-livell tal-UE u tiżgura l-integrazzjoni tagħha fil-ġestjoni tar-riskju doganali. Il-valur miżjud ta’ arranġamenti bħal dawn ikun imkabbar jekk tali informazzjoni jiġu applikati b'mod uniformi u mill-ewwel fil-livell tal-UE f’ħin reali, billi dan jiżgura reazzjoni bikrija għat-theddid komuni u r-riskji u jingħelbu n-nuqqasijiet identifikati hawn fuq. 4.5. Kooperazzjoni internazzjonali Ġestjoni tar-riskju effettiva tiddependi wkoll fuq kooperazzjoni internazzjonali b'saħħitha, kemm b’mod bilaterali kif ukoll multilaterali. Kooperazzjoni mill-qrib mal-imsieħba kummerċjali ewlenin tagħna għandha tespandi l-għarfien u l-informazzjoni. Din għandha tikkontribwixxi wkoll biex ixxerred l-għarfien tal-metodi u t-tekniki tal-ġestjoni tar-riskju internazzjonalment. L-UE għandha ssegwi inizjattivi li jiżviluppaw skambju ta’ informazzjoni ma' sħab kummerċjali ewlenin u l-pajjiżi ġirien, tippromwovi r-rikonoxximent reċiproku tal-programmi ta’ sħubija kummerċjali u tappoġġa taħriġ konġunt għall-persunal permezz ta’ skambji ta’ uffiċjali u l-iżvilupp ta’ standards komuni; hija għandha tlesti l-ħidma kontinwa fuq qafas komuni għall-ġestjoni tar-riskju ma’ msieħba li jipparteċipaw fl-UE fil-qasam tas-sigurtà doganali; fl-aħħar nett, għandha tkompli tappoġġa l-ħidma internazzjonali dwar l-istandards (eż. taħt "SAFE") f’organizzazzjonijiet multilaterali bħad-WCO, l-ICAO, l-IMO u l-UPU fir-rigward tal-ġestjoni tar-riskju u s-sigurtà tal-katina tal-provvista, inklużi informazzjoni għall-ġbir tal-merkanzija kollha, skambji ta’ informazzjoni, programmi ta’ sħubija kummerċjali u ta’ teknoloġiji ta’ detezzjoni. 5. Konklużjoni In-negozjanti, l-Istati Membri u ċ-ċittadini fl-UE kollha għandhom interess fil-ġestjoni effettiva tar-riskju. L-involviment mill-qrib ma’ operaturi ekonomiċi hija meħtieġa sabiex jinkisbu l-istandards mixtieqa ta’ dejta għall-analiżi tar-riskju, jiġi ffaċilit iċ-ċaqliq effiċjenti ta’ kummerċ leġittimu u tittejjeb il-ġlieda kontra l-kummerċ illeċitu. Dan, flimkien ma’ skambju aktar sistematiku ta’ informazzjoni tar-riskju u l-koordinazzjoni bejn id-dwana u awtoritajiet oħra jew l-aġenziji u kooperazzjoni internazzjonali aktar mill-qrib, se jsaħħaħ is-sigurtà u l-integrità tal-katina tal-provvista. Qabel ma tieħu inizjattivi konkreti għal azzjoni sabiex issaħħaħ il-ġestjoni tar-riskju doganali, iIl-Kummissjoni tistieden lill-Kunsill, il-Parlament Ewropew u l-Kumitat Ekonomiku u Soċjali biex jikkunsidraw l-approċċ stabbilit f’din il-Komunikazzjoni. [1] Ir-Regolament tal-Kunsill (KE) Nru 450/2008 tat-23 ta’ April 2008 li jistabbilixxi l-Kodiċi Doganali Komunitarju (Kodiċi Doganali Modernizzat), l-Artikolu 2. [2] Għaldaqstant, l-istrateġija għall-evoluzzjoni tal-Unjoni Doganali adottata mill-Kunsill fl-2008 tistieden lid-dwana tal-UE sabiex tissodisfa l-mira ta' ħarsien tas-soċjetà u l-interessi finanzjarji tal-UE billi “billi jiġu applikati miżuri effikaċi kontra l-moviment ta’ prodotti illeċiti, ristretti u projbiti" – Komunikazzjoni mill-Kummissjoni lill-Kunsill, il-Parlament Ewropew, il-Kumitat Ekonomiku u Soċjali u l-Kumitat tar-Reġjuni tal-1 ta’ April 2008 bit-titolu Strateġija għall-Evoluzzjoni tal-Unjoni Doganali [COM(2008) 169 finali, p. 5. [3] Ir-Regolament tal-Kunsill (KE) Nru 648/2005 tat-13 ta’ April 2005. [4] ENS: Dikjarazzjoni fil-qosor tad-dħul. [5] Study on possible ways to enhance EU-level capabilities for customs risk analysis and targeting, PricewaterhouseCoopers, il-31 ta’ Mejju 2012. [6] Eż. iktar minn 50 % tal-oġġetti li jidħlu minn Rotterdam – port ewlieni — huma intenzjonati għal Stat Membru ieħor. [7] Tressqu iktar minn 36 miljun ENS iżda l-għadd ta' talbiet mill-ewwel punti ta' dħul tal-UE għal informazzjoni minn Stati Membri oħra kien ta' 382. Din mhijiex konsistenti ma' valutazzjoni tar-riskju proattiv u analiżi tar-riskju kredibbli u mitigazzjoni għal oġġetti li jaqsmu l-fruntiera esterna. [8] Dwar dan is-suġġett l-istudju tal-PWC ikkonkluda li "… hemm lok għal titjib fl-iskambju ta' tagħrif u informazzjoni fil-livelli kollha (bejn organizzazzjonijiet fil-livell nazzjonali, bejn il-livell nazzjonali u dak tal-UE u bejn l-organizzazzjonijiet fil-livell tal-UE)". [9] Kummerċ barrani u intern tal-UE: Annwarju Statistiku — id-dejta 1958-2010, p. 16. [10] World Economic Forum, New Models for Addressing Supply Chain and Transport Risk, An initiative of the Risk Response Network, 2012. P9. [11] "It-terminu sigurtà hawnhekk qed jintuża fl-iktar sens wiesa’. Ikopri mhux biss theddid għas-sigurtà pubblika fil-moviment tal-oġġetti (kriminali, terroristiku jew traffikar ieħor jew il-kummerċ illegali tal-armi tan-nar, prodotti bijoloġiċi jew splussivi, pereżempju), iżda wkoll għat-theddid tas-sigurtà tas-soċjetà mill-kummerċ fl-oġġetti li jippreżentaw riskju għas-saħħa pubblika, l-ambjent u l-konsumaturi." Ir-rwol tad-dwana fit-tmexxija integrata tal-fruntieri esterni, COM(2003) 452.